CELEX: 32021D0857
Language: lv
Date: 2021-05-27 00:00:00
Title: Komisijas Lēmums (ES) 2021/857 (2021. gada 27. maijs), ar ko groza Lēmumu (ES, Euratom) 2021/625 attiecībā uz konkrētu ieguldījumu brokeru sabiedrību iekļaušanu atbilstības kritērijos dalībai Savienības primāro tirgotāju tīklā

28.5.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 188/103
               
            
         KOMISIJAS LĒMUMS (ES) 2021/857
         (2021. gada 27. maijs),
         ar ko groza Lēmumu (ES, Euratom) 2021/625 attiecībā uz konkrētu ieguldījumu brokeru sabiedrību iekļaušanu atbilstības kritērijos dalībai Savienības primāro tirgotāju tīklā
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Atomenerģijas kopienas dibināšanas līgumu,
         ņemot vērā Eiropas Parlamenta un Padomes Regulu (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam (1),
         tā kā:
         
                     (1)
                  
                  
                     Dalība Eiropas valsts un pārvalstiskos primāro tirgotāju tīklos parasti ir atvērta kredītiestādēm, kurām izsniegta atļauja saskaņā ar Eiropas Parlamenta un Padomes Direktīvu 2013/36/ES (2), un ieguldījumu brokeru sabiedrībām, kurām izsniegta atļauja saskaņā ar Eiropas Parlamenta un Padomes Direktīvu 2014/65/ES (3).
                  
               
                     (2)
                  
                  
                     Komisijas Lēmuma (ES, Euratom) 2021/625 (4) 4. panta c) punktā kā viens no atbilstības kritērijiem dalībai Savienības primāro tirgotāju tīklā ir noteikta kredītiestāžu dalība Eiropas valsts vai pārvalstiskā primāro tirgotāju tīklā. Ņemot vērā pieredzi, kas gūta, piedaloties Eiropas valsts vai pārvalstiskos primāro tirgotāju tīklos, ieguldījumu brokeru sabiedrībām, kuras saņēmušas atļauju veikt finanšu instrumentu sākotnējo izvietošanu un/vai finanšu instrumentu izvietošanu ar neizvietoto instrumentu izpirkšanas garantiju saskaņā ar Direktīvu 2014/65/ES, arī vajadzētu būt tiesīgām piedalīties Savienības primāro tirgotāju tīklā. Šīs darbības ir būtiskas uzdevumiem, ko veic Savienības primāro tirgotāju tīkla dalībnieki, kuri var piedalīties izsolēs, garantējot neizvietoto instrumentu izpirkšanu, un var darboties kā vadošie pārvaldnieki sindicētos darījumos, apņemoties veikt parāda vērtspapīru sākotnējo izvietošanu.
                  
               
                     (3)
                  
                  
                     Turklāt saskaņā ar jauno tiesisko regulējumu, kas piemērojams ieguldījumu brokeru sabiedrībām, jo īpaši Eiropas Parlamenta un Padomes Regulu (ES) 2019/2033 (5), dažas ieguldījumu brokeru sabiedrības, kuras veic finanšu instrumentu sākotnējo izvietošanu un/vai finanšu instrumentu izvietošanu ar neizvietoto instrumentu uzpirkšanas garantiju saskaņā ar Direktīvu 2014/65/ES, no 2021. gada 26. jūnija būtu jāuzskata par kredītiestādēm. Tomēr līdz minētajam datumam un līdz tiek piešķirta atļauja darboties kā kredītiestādei saskaņā ar jauno tiesisko regulējumu, šīs struktūras pārejas posmā joprojām būtu kvalificējamas kā ieguldījumu brokeru sabiedrības.
                  
               
                     (4)
                  
                  
                     Tādēļ būtu attiecīgi jāgroza Lēmums (ES, Euratom) 2021/625.
                  
               
                     (5)
                  
                  
                     Ņemot vērā nepieciešamību izveidot Savienības primāro tirgotāju tīkla pirmo sarakstu, attiecībā uz kuru jau ir izsludināts uzaicinājums iesniegt pieteikumus un notiek atlase, kā arī ņemot vērā pārejas periodu saskaņā ar jauno tiesisko regulējumu un lai nodrošinātu juridisko noteiktību kandidātiem, kas iesnieguši pieteikumu dalībai Savienības primāro tirgotāju tīklā, šim lēmumam būtu jāstājas spēkā steidzamības kārtā un tas būtu ar atpakaļejošu spēku jāpiemēro no Lēmuma (ES, Euratom) 2021/625 spēkā stāšanās dienas,
                  
               IR PIEŅĒMUSI ŠO LĒMUMU.
         
            1. pants
            Lēmumu (ES, Euratom) 2021/625 groza šādi:
            
                        1)
                     
                     
                        lēmuma 2. pantu groza šādi:
                        
                                    a)
                                 
                                 
                                    iekļauj šādu 3.a) punktu:
                                    ““ieguldījumu brokeru sabiedrības” ir ieguldījumu brokeru sabiedrības, kā definēts Eiropas Parlamenta un Padomes Direktīvas 2014/65/ES (*1) 4. panta 1. punkta 1) apakšpunktā;
                                    
                                       (*1)  Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (OV L 173, 12.6.2014., 349. lpp.).”;"
                        
                                 
                              
                                    b)
                                 
                                 
                                    panta 5) punktu aizstāj ar šādu:
                                    ““primāro tirgotāju tīkla dalībnieki” ir kredītiestādes vai ieguldījumu brokeru sabiedrības, kas atbilst 4. pantā noteiktajiem atbilstības kritērijiem un ir iekļautas 11. pantā minētajā sarakstā;”;
                                 
                              
                  
                        2)
                     
                     
                        lēmuma 3. panta ievaddaļu aizstāj ar šādu:
                        “Savienības primāro tirgotāju tīkls (“primāro tirgotāju tīkls”) ir tādu kredītiestāžu un 4. panta b) punkta ii) apakšpunktā minēto ieguldījumu brokeru sabiedrību grupa, kuras ir tiesīgas piedalīties šādās Komisijas aizņēmumu un parādu pārvaldības darbībās:”;
                     
                  
                        3)
                     
                     
                        lēmuma 4. pantu groza šādi:
                        
                                    a)
                                 
                                 
                                    ievaddaļu aizstāj ar šādu:
                                    “Par primāro tirgotāju tīkla dalībniecēm ir tiesīgas kļūt kredītiestādes un ieguldījumu brokeru sabiedrības, kuras atbilst turpmāk norādītajiem kritērijiem:”;
                                 
                              
                                    b)
                                 
                                 
                                    panta b) punktu aizstāj ar šādu:
                                    
                                                “b)
                                             
                                             
                                                tām jābūt Savienības kompetentās iestādes uzraudzībā un jābūt saņēmušām atļauju veikt vienu no šīm darbībām:
                                                
                                                            i)
                                                         
                                                         
                                                            kredītiestādes darbību saskaņā ar Eiropas Parlamenta un Padomes Direktīvu 2013/36/ES (*2); vai
                                                         
                                                      
                                                            ii)
                                                         
                                                         
                                                            tādas ieguldījumu brokeru sabiedrības darbību, kura saņēmusi atļauju veikt finanšu instrumentu sākotnējo izvietošanu un/vai finanšu instrumentu izvietošanu ar neizvietoto instrumentu uzpirkšanas garantiju saskaņā ar Eiropas Parlamenta un Padomes Direktīvu 2014/65/ES; un
                                                         
                                                      
                                          
                                       (*2)  Eiropas Parlamenta un Padomes Direktīva 2013/36/ES (2013. gada 26. jūnijs) par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK (OV L 176, 27.6.2013., 338. lpp.).”;"
                        
                                 
                              
                  
                        4)
                     
                     
                        lēmuma 5. panta e) punkta iii) apakšpunktu aizstāj ar šādu:
                        
                                    “iii)
                                 
                                 
                                    katrs primārais tirgotājs nekavējoties paziņo Komisijai par jebkuru procedūru, ko pret to ierosinājusi kādas dalībvalsts kompetentā iestāde attiecībā uz darbībām, ko primārais tirgotājs veicis kā kredītiestāde vai 4. panta b) punkta ii) apakšpunktā minētā ieguldījumu brokeru sabiedrība. Katrs primārais tirgotājs paziņo Komisijai par visiem pasākumiem vai lēmumiem, kas pieņemti šo procedūru rezultātā;”;
                                 
                              
                  
                        5)
                     
                     
                        lēmuma 12. panta 1. punktu aizstāj ar šādu:
                        
                           “1.   Ieinteresētās kredītiestādes un 4. panta b) punkta ii) apakšpunktā minētās ieguldījumu brokeru sabiedrības iesniedz Komisijai pieteikumu dalībai primāro tirgotāju tīklā, aizpildot un iesniedzot Komisijas tīmekļa vietnē pieejamo pieteikuma veidlapu un pievienoto kontrolsarakstu attiecībā uz pielaides kritērijiem.”
                        
                     
                  
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            To piemēro no 2021. gada 17. aprīļa.
         
         
            Briselē, 2021. gada 27. maijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 193, 30.7.2018., 1. lpp.
         
         
            (2)  Eiropas Parlamenta un Padomes Direktīva 2013/36/ES (2013. gada 26. jūnijs) par piekļuvi kredītiestāžu darbībai un kredītiestāžu un ieguldījumu brokeru sabiedrību prudenciālo uzraudzību, ar ko groza Direktīvu 2002/87/EK un atceļ Direktīvas 2006/48/EK un 2006/49/EK (OV L 176, 27.6.2013., 338. lpp.).
         
            (3)  Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (OV L 173, 12.6.2014., 349. lpp.).
         
            (4)  Komisijas Lēmums (ES, Euratom) 2021/625 (2021. gada 14. aprīlis) par primāro tirgotāju tīkla izveidi un atbilstības kritēriju noteikšanu sindicētu darījumu vadošo un līdzvadošo pārvaldnieku pilnvarojuma saņemšanai, lai Komisija Savienības un Eiropas Atomenerģijas kopienas vārdā varētu veikt aizņēmumu darbības (OV L 131, 16.4.2021., 170. lpp.).
         
            (5)  Eiropas Parlamenta un Padomes Regula(ES) 2019/2033 (2019. gada 27. novembris) par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 (OV L 314, 5.12.2019., 1. lpp.).